Hashhandlen i Danmark florerer åbenlyst, kunne tv-programmet Station 2 torsdag aften afsløre i en særlig hash-udsendelse.

Det blev særligt åbenlyst, da vært Karin Cruz ringede til en hashhandler - et såkaldt "brunt bud" - midt i den direkte udsendelse.

- Jeg kan give dig et kald om 20 minutter, siger sælgeren, da han hører, hvor i Odense Cruz befinder sig.

Du kan høre i klippet over artiklen, hvordan Cruz spørger ind til mulighederne for at skaffe hash gennem manden, og høre hvordan budet reagerer, da han finder ud af, at han er igennem på live tv.

I programmet konfronteredes flere pushere også, efter Station 2 havde afsløret, hvor massiv og åbenlys handlen foregår på offentlige steder - i dette tilfælde Skovlunde station.